钦定古今图书集成/明伦汇编/氏族典/第300卷 > 《廖用贤尚友录》 > 臧继芳
## 钦定古今图书集成/明伦汇编/氏族典/第300卷 > 《廖用贤尚友录》 > 臧继芳

按《万姓统谱》：“继芳字原实，长兴人。嘉靖癸丑进士，授
工部主事。继迁员外郎，督高邮河道，议十二策，当道
允行，筑堤通漕，公私两便。及守松江，适值大水，饥殍
相籍，继芳特奏乞免粮税，又于夏秋煮粥糜，全活者
众。内艰讣，继芳适以录囚泊舟姑苏，闻讣即徒跣奔
回，不复返郡。补郧阳，甫及五月，庶政卓立，声誉籍籍。”
陞河南副使，至钧州卒。继芳平居不理财产，有言及
“利”字者，即闭目摇手，面赤身汗。自秀才以历方面，无
一廛一亩之积。榇回之日，行李萧然。